**MAJA VUKELJA**

**TJELESNA AKTIVNOST I MOTORIČKA ZNANJA**

**DJECE PREDŠKOLSKE DOBI U REPUBLICI HRVATSKOJ**

**SAŽETAK DOKTORSKOG RADA**

Osnovni cilj ovoga istraživanja bio je vrednovanje tjelesne aktivnosti i motoričkih znanja predškolske djece u Republici Hrvatskoj. Parcijalni ciljevi su bili sljedeći:

1. a) utvrditi razlike u motoričkim znanjima djece predškolske dobi u Republici Hrvatskoj s obzirom na stupanj njihove tjelesne aktivnosti;
2. b) utvrditi razlike u motoričkim znanjima djece predškolske dobi u Republici Hrvatskoj s obzirom na mjesto stanovanja (gradska i ostala naselja);
3. c) utvrditi povezanost tjelesne aktivnosti roditelja s motoričkim znanjima djece predškolske dobi u Republici Hrvatskoj.

U istraživanju je sudjelovalo 1654 dječaka i djevojčica u dobi od 3 do 7 godina i njihovi roditelji iz različitih dijelova Republike Hrvatske. Mjerenje se provodilo u dva dijela. U prvom dijelu roditelji su ispunili “Netherlands Physical Activity Questionnaire” (NPAQ) (Božanić, 2011), upitnik o tjelesnoj aktivnosti njihova djeteta, i “Single item physical activity” (SIPA) upitnik (Milton i sur., 2015) kojime se procijenila razina njihove tjelesne aktivnosti. Na dijelu ispitanika proveden je „International physical activity questionnaire“ (IPAQ – skraćena verzija) (Pedišić, 2011), upitnik tjelesne aktivnosti roditelja u kojem su naveli informacije o vlastitom kretanju te provođenju umjereno teških i napornih aktivnosti tijekom dana.

U drugom dijelu su se testirala motorička znanja djece predškolske dobi putem dva seta testova za procjenu motoričkog statusa: “Test of Gross Motor Development – Second Edition” (TGMD-2) (Ulrich, 2000) i “Bruininks-Oseretsky Test of Motor Proficiency – Second Edition” (BOT-2) (Bruininks i Bruininks, 2005).

Ovo istraživanje omogućiti će po prvi puta vrednovanje motoričkog razvoja djece predškolske dobi u Republici Hrvatskoj i okolinske čimbenike koji na njega utječu, te stvoriti preduvjete za daljnja istraživanja učinaka različitih programa vježbanja na motorička znanja djece.

***Ključne riječi:*** *tjelesna aktivnost, motorička znanja, predškolci.*